Бжьыпэр яутIыпщынукъым
Къэбэрдей—Балъкъэрым мэкъумэш хозяйствэмкIэ и министерствэм хъыбар къызэрыдигъэщIамкIэ, гектар мин 20-м хьэцэпэцэр щыIуахыжащ.
Ди республикэм гъавэрэ джэшхэкIыу гектар мин 212-рэ иIэщи, абы щышу гектар мин 51,5-р гуэдзщ, мин 19,7-р хьэпцIийщ, мини 137,3-р ерыскъыпхъэ нартыхущ. Япэ хэгъуэм къызэригъэлъэгъуамкIэ, мэкъумэшыщIэхэм гъэр яхуэфIащ, гуэдз гектар къэс ику иту центнер 34 — 35-рэ къытрах. Нэгъабэ ди гъавэгъэкIхэм тонн 1 мелуанрэ мин 200-рэ кърахьэлIэжащ, мы гъэми абы нэхърэ мынэхъ мащIэкIэ мэгугъэ.
Мы зэманым хэгъуэр и гуащIэгъуэу щокIуэкI Прохладнэ, Май, Тэрч щIыналъэхэм. Тафэтес хозяйствэхэм гъавэр сыт щыгъуи щынэхъ пасэщ икIи щынэхъ бэвщ. Къапщтэмэ, республикэм и гъавэщIапIэхэм я процент 70-р Джылахъстэнейм хеубыдэ. Мэкъумэш техникэхэмкIэ зыхуей хуэза районхэр хэгъуэр и чэзум зэрызэфIагъэкIыным иужь итщ.
ЖыггъэкIхэм я Iуэхури Iейкъым. Урысейм пхъэщхьэмыщхьэу къыщрахьэлIэм и Iыхьэ щанэр Къэбэрдей-Балъкъэрым къылъос. 2020 гъэм ди щIыпIэм пхъэщхьэмыщхьэ зэмылIэужьыгъуэу тонн мин 500-м щIигъу къыщыпачыжащ. Ар ипэ ита илъэсым нэхърэ хуэдитIым нэблагъэкIэ нэхъыбэщ. НобэкIэ жыгхэм яIэ щытыкIэм тращIыхьри, мы гъэм тонн мин 530-кIэ мэгугъэ. Гъатхэм жыгыу гектар 850-рэ хасащ. Ар я мурадам и зэхуэдитIым щIегъу. Бжьыхьэ дызыхуэкIуэм иджыри гектар 650-рэ хасэнущ.
ЖАНХЪУЭТ Зузэ.
